Diari Oficial de la Generalitat Valenciana


Sumari del DOGV 8578, del 26-06-2019 (2019/6016)

RESOLUCIÓ de 5 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 114/18-AIA Beniparrell.
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8578

Data del DOGV
:   26-06-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6016


Data del document
:   05-06-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Beniparrell
    * impacte ambiental

RESOLUCIÓ de 5 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de la resolució complementària a la declaració d'impacte ambiental corresponent a l'expedient 114/18-AIA Beniparrell. [2019/6016]  
De conformitat amb l'article 41.3 de la Llei 21/2013, de 9 de desembre, d'avaluació ambiental, que estableix la publicació en el Boletín Oficial del Estado o en el diari oficial corresponent de la declaració d'impacte ambiental, resolc:  
  
Publicar en el Diari Oficial de la Generalitat Valenciana la resolució complementaria corresponent a l'expedient 114/18-AIA Beniparrell.  
  
«Resolució complementària  
Expedient: 114/4592-OLG.  
Títol: Projecte de planta de tractament de residus.  
Òrgan substantiu: Ajuntament (131/2018) i Direcció General de Qualitat Ambiental i Canvi Climàtic (residus).  
Promotor: Titan Recycling Solution, SL.  
Localització: Beniparrell (València).  
NIMA: 4906094817.  
  
Antecedents  
Mitjançant la Resolució de 8 de març de 2019, del director general de Medi Natural i d'Avaluació Ambiental, s'emet una declaració d'impacte ambiental (DIA) favorable condicionada al projecte de planta de gestió de residus que promou Titan Recycling Solution, SL (d'ara endavant, Titan) a Beniparrell.  
Amb data 11 de març de 2019 es notifica la resolució al promotor, a l'Ajuntament i al servei competent en matèria de residus.  
Amb data 20 de març de 2019, el Servei de Residus formula una sol·licitud d'informe-aclariment sobre les condicions establides en la declaració d'impacte ambiental. En concret, se sol·licita un aclariment sobre la condició número 5, referida a les mesures preventives a adoptar contra el risc d'inundació.  
Amb data 1 d'abril de 2019 es trasllada la consulta esmentada al Servei d'Ordenació Territorial, atés que la condició mencionada està establida en l'informe emés per aquest òrgan competent en matèria d'inundabilitat, en el seu informe de 19 de febrer de 2019.  
Amb data 25 d'abril de 2019, el Servei d'Ordenació Territorial emet un nou informe aclaridor en el qual s'indica que la condició relativa a l'elevació de la cota necessària per a l'emmagatzematge dels residus perillosos es refereix específicament als residus perillosos obtinguts després del procés de tractament de RAEE. Tenint en compte que l'apartat 5 del condicionat de la DIA reprodueix les condicions establides pel servei esmentat en relació amb l'afecció per risc d'inundació, cal incorporar l'especificació indicada al text de la DIA.  
  
Així mateix, s'ha observat un error material en la numeració de l'apartat 5 del condicionat de la DIA. d'acord amb el que es preveu en l'article 109.2 de la Llei 39/2015, d'1 d'octubre, es realitza la corresponent correcció.  
Consideracions jurídiques  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol; el Decret 73/2017, de 2 de juny, i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
Resolució complementària  
  
Primer  
Substituir la condició cinquena de l'apartat primer de la part resolutiva de la declaració d'impacte ambiental emesa per la Resolució de 8 de març de 2019 al projecte de planta de gestió de residus que promou Titan Recycling Solution, SL (d'ara endavant, Titan) a Beniparrell, per la següent:  
?5. Com a mesures preventives contra el risc d'inundació per a l'exercici de l'activitat, caldrà:  
5.1. Elevar a la cota necessària (superior a 2 m), segons el calat màxim de les zones sensibles de risc d'inundació, el depòsit de recollida d'olis de compressor o qualsevol apilament i emmagatzematge de residus perillosos obtinguts després del procés de tractament de RAEE.  
  
5.2. Emmagatzematge de les bombones de recollida de gasos del compressor mitjançant ancoratge o estructura fixa per a evitar-ne el desplaçament.  
5.3. Fixació dels depòsits de recollida de residus líquids de possibles abocaments accidentals.-  
  
Segon  
Notificar a les persones interessades que contra aquesta resolució, per ser un acte de tràmit, no s'hi pot interposar cap recurs, sense perjudici dels que, si escau, pertoquen en via administrativa i judicial contra l'acte pel qual s'autoritza el projecte, d'acord amb el que es disposa en l'article 41.4 de la Llei 21/2013.  
  
Tercer  
Publicar aquesta declaració d'impacte ambiental en el Diari Oficial de la Generalitat Valenciana, d'acord amb el que es disposa en l'article 41.3 de la Llei 21/2013.  
  
Quart  
Aquesta declaració d'impacte ambiental perdrà la vigència i cessarà en la producció dels efectes que li són propis si no s'ha començat l'execució del projecte en el termini màxim de quatre anys des de la publicació, d'acord amb el que es disposa en l'article 43 de la Llei 21/2013.  
  
  
València, 21 de maig de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 5 de juny de 2019.- El director general de Medi Natural i d'Avaluació Ambiental: Antoni Marzo i Pastor.